San Antonio Spurs prvaci NBA-a (16/6/03) - 2003-06-16
Tim Duncan: 21 koš, 20 skokova, deset asistencija i osam blokada
Košarkaši San Antonio Spursa prvaci su NBA lige. U finalu su svladali New Jersey Nets-e s ukupnim rezultatom 4:2. Odlučujući susret dobili su rezultatom 88:77 u utakmici za pamćenje. Netsi su vodili sve do pet minuta i 40 sekundi do kraja i zaista je izgledalo da ćemo gledati još jednu utakmicu da bi dobili NBA prvaka. A onda trener Spursa, Greg Popovich, uvodi veterana Stevea Kerra. Zna se – trica. Manu Genobili zatim krade jednu loptu, daje koš, Stephen Jacskon zabija tri trice za redom, Duncan i Robinson vladaju pod koševima, New Jersey gubi glavu, žuri se sa šutevima, Jason Kidd pokušava spojiti konce, ali ne ide...San Antonio je prvak, drugi put u povijesti, Spursi su i 1999.godine bili najbolja NBA momčad. U dvorani Alamo prava erupcija slavlja i radosti. David Robinson i Tim Duncan su u središtu pažnje. Robinsonu je to bila posljednja utakmica u karijeri i sve je ličilo na san Odlazi s titulom prvaka i sjajnom igrom u posljednjoj utakmici: 13 poena i 17 skokova. Spurse ostavlja u zaista dobrim rukama Tima Duncana: 21 koš, 20 skokova, deset asistencija i osam blokada. Najbolji igrač ligaškog dijela postaje i najbolji igrač doigravanja. To je za veterane Kevina Willisa, Stevea Smitha i Danny Farry-a prva titula, za Steve Kerra šesta. Spursi su o ovoj sezoni imali najboljeg igrača, najboljeg trenera i najbolju momčad. New Jersey Nets drugu sezonu za redom gube u finalu playoff-a. Prošle godine su ih s 4:0 “pomeli” Lakersi, ove godine bili su bolji, ali ne i dovoljno dobri za Spurse. Jason Kidd je vukao koliko je mogao, zakazao je u potpunosti Kenyon Martin. On je u posljednjoj utakmici od 23 pokušaja ubacio samo tri puta. Za Netse je sada veliko pitanje hoće li Jason Kidd ostati u njihovim redovima? Njemu ističe ugovor, postaje slobodan igrač (free agent), može ići gdje hoće bez ikakve odštete. Takvog igrača svi bi htjeli imati, a pogotovo aktualni prvak San Antonio Spursi. Možete zamisliti kombinaciju Duncan-Kidd? Ako možete onda znate kakav to strah izaziva kod ostalih NBA momčadi.